Alena Matejka

Utdanning

Alena Matejka er utdannet som glasskunstner i den tsjekkiske tradisjonen. Hun studerte ved High School of Applied Arts i Kamenicky Senov fra 1981 til 1985. Etter fire mislykkede forsøk ble hun opptatt som student ved Academy of Arts, innen arkitektur og design, Praha, Tsjekkia Glass Department, ved professor Vladimir Kopecky. Studiet begynte i oktober 1989, noen uker før fløyelsrevolusjonen brøt ut. Hun studerte ved Academy of Arts i perioder frem til 1997. I 1995 var hun student ved Glasgow School of Art, keramisk avdeling. I 2000 tok hun et Ph.D. studie ved Academy of Arts, arkitektur og design, i Praha.

Arbeid

Alena Matejka har fått anerkjennelse for sine monumentale verk i stein og glass. Hennes motiver strekker seg fra dører og åpninger, fragmenter av vegger, lysestaker, kongelige kroner, båter, blomster, mennesker og mye mer. Hun henter sin inspirasjon fra gammel ornamentikk, fra myter og historier, spunnet sammen med sine egne drømmer. Hun vender stadig tilbake til lyset, det gjennomskinnelige, slik som i hennes arbeider i glass. Hun forsøker også å få stein til å skinne blant annet med å bearbeide den og lage åpninger for lyset. 
Gorlice er et større verk eller installasjon i den underjordiske hallen i den gamle festningen i Vysehrad, hvor hun tilføyde rommet en ny dimensjon med sitt verk. Det bestod av en sentral søylegang i stein, med flere stoppesteder, hver med en skulptur som symboliserer valg en står ovenfor i livet. 
Under et opphold i Skottland i 1995 reiste hun endel rundt og fant interesse i å studere gamle gravsteiner og deres ornamentikk. Hun besøkte også gamle bosetninger. Senere lagde hun en serie med mugger i glass. Disse hadde fragmenter fra hennes reise i Skottland, inspirert av landskapet, menneskene, og den gamle skotske kulturen. Muggene fikk understell med hjul og fiktive kongelige navn.
I sink, therefore I am fra 2007, er en badestamp, laget av en blokk rød granitt fra Sverige. Tittelen er en omskrivning av filosofen René Descartes kjente utsagn, I think, therefore I am  (Jeg tenker, derfor er jeg). Utvendig har den et lengre sitat av Descartes. Det tok to år å lage verket, som kan tolkes på flere måter, steinen er steget opp fra dypet av jorden (magmatisk bergart), samtidig som det er en badestamp hvor en senker seg ned i vann (synker).
For sine skulpturer i stein og glass har hun fått første premie i internasjonale konkurranser både i Murano, Italia (1996) og Ebeltoft, Danmark (1997).

Prosjekter

Hun har vært involvert i flere prosjekter innen tredimensjonale uttrykk, ofte i samarbeid med ektefellen Lars Widenfalk. Han er skulptør og arbeider i hovedsak med stein, vanligvis marmor og granitt, men også med andre materialer som glass.
Artlantis er et av samarbeidsprosjektene, og har hentet tema fra myten om byen Atlantis som forsvant i havet. Det bestod av åtte vanntanker, eller akvarium. I fire av vanntankene plassete Alena Matejka ulike hus i granitt, alle i forskjellige størrelse og arkitektonisk stil. Over husene, hengende i vannet er små skulpturer utformet som blomster, båter, dukkehoder og tre hundre glassperler. Disse er alle laget i et spesielt glass som reflekterer lyset på en særegen måte. Hennes bidrag var mer det drømmende, fantasier og tanker. Lars Widenfalk valgte en mer konkret eller arkeologisk tilnærming, med sine granitt skulpturer av mennesker sammen med levende fisker i vannbeholdere. 
Bed of roses er laget av is og roser under Luleå Vinter Biennal. En stor «seng» (isblokk) i glassklar is er plassert inne i et hus. Innfrosset i «sengen» er en mengde roser. Isen er symbol for evigheten, mens rosene symboliserer livet og kjærligheten. 
Et annet prosjekt var Magic carpets, som består av store flygende tepper i glass. De to tyngste glassteppene veide 300 kg hver

Utstillinger og innkjøp

Alena Matejka har deltatt på en lang rekke utstillinger, særlig i Tsjekkia, men også i flere andre land, hovedsakelig i Europa. Hun har vært involvert i flere prosjekter og deltatt i flere symposium. Blant annet med arbeider i is og snø i Luleå Winter biennalen, Luleå i Sverige. I Norge har hun blant annet deltatt på gruppeutstillingen Skulptur 2003 på Aker Brygge i Oslo, samt Kleppesommeren 2004 i Kleppe i 2004. Sommeren 2012 var hun med på et skulptursymposium på Eide på Nordmøre.